B4-0358, 0374, 0402, 0408, 0430 και 0433/97

Ψήφισμα σχετικά με το Ιράν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Ιράν, και ιδίως δε τα ψηφίσματα της 13ης Μαρτίου 1996 ((ΕΕ C 96 της 1.4.1996, σελ. 295)) και 20ής Φεβρουαρίου 1997 ((ΣΠ της ημερομηνίας αυτής, Μέρος ΙΙ, σημείο 11 β))),

- έχοντας υπόψη το ψήφισμα της Επιτροπής Ανθρωπίνων Δικαιωμάτων των ΗΕ της 15ης Απριλίου 1997,

A. λαμβάνοντας υπόψη ότι το Ιράν θεωρείται ύποπτο, σε πολλές περιπτώσεις, για κρατική τρομοκρατία και παρουσιάζει γενικά πολύ κακή εικόνα σε ό,τι αφορά το σεβασμό των ανθρωπίνων δικαιωμάτων, χωρίς να έχει επιδείξει κάποια βελτίωση κατά τον τελευταίο χρόνο,

Β. επισημαίνοντας την απόφαση δικαστηρίου του Βερολίνου, στις 10 Απριλίου 1997, με την οποία επιβεβαιώνεται ότι η πολιτική και θρησκευτική ηγεσία του ιρανικού καθεστώτος είναι πίσω από τις δολοφονίες ιρανών διαφωνούντων στο εξωτερικό,

Γ. λαμβάνοντας υπόψη την απόφαση του Συμβουλίου να διακόψει τον «κριτικό διάλογο» με το Ιράν και να μην επιστρέψουν οι πρέσβεις των κρατών μελών στην Τεχεράνη εν αναμονή διευκρινίσεων εκ μέρους των ιρανικών αρχών οι οποίες είχαν δηλώσει ότι δεν επιθυμούν την επάνοδο του γερμανού και δανού πρέσβυ,

Δ. επισημαίνοντας, επίσης, την απόφαση του Συμβουλίου να αναστείλει τις επίσημες διμερείς υπουργικές επισκέψεις, να επιβεβαιώσει την πολιτική της μη πώλησης όπλων στο Ιράν, να εξασφαλίσει ότι δεν θα χορηγούνται «βίζες» σε ιρανούς επιφορτισμένους με καθήκοντα κατασκοπείας και ασφάλειας και να μην γίνονται δεκτοί στην ΕΕ ιρανοί μυστικοί πράκτορες,

Ε. καταθορυβημένο από τις συνεχείς απειλές κατά του Σάλμαν Ράσντι που υποθάλπονται από την ιρανική κυβέρνηση, και από τις πρόσφατες δηλώσεις κυβερνητικών πρακτόρων στην Τεχεράνη ότι θα σκοτώσουν γερμανούς υπηκόους,

ΣΤ. επισημαίνοντας με ανησυχία την απόρριψη από το Ανώτατο Δικαστήριο του Ιράν της έφεσης κατά της καταδικαστικής απόφασης και θανατικής ποινής που επεβλήθη στον κ. Μοχαμάντ Ασαντί,

Ζ. εκφράζει θερμά συλλυπητήρια και την αλληλεγγύη του στο μεγάλο αριθμό θυμάτων του καταστροφικού σεισμού και στους συγγενείς τους, και καλεί το Ευρωπαϊκό Γραφείο Επείγουσας Ανθρωπιστικής Βοήθειας (ECHO) να ανταποκριθεί πάραυτα στις εκκλήσεις των ιρανών για παροχή ανθρωπιστικής βοήθειας,

1. καταδικάζει δριμύτατα τις συνεχιζόμενες πράξεις κρατικής τρομοκρατίας στις οποίες προβαίνει η ιρανική κυβέρνηση μέσα και έξω από τη χώρα[semigr ]

2. απαιτεί από το Συμβούλιο να θεσπίσει κοινή και αλληλέγγυα πολιτική μεταξύ όλων των κρατών μελών όσον αφορά τη διπλωματική τους εκπροσώπηση στο Ιράν[semigr ]

3. καλεί το Συμβούλιο να θέσει οριστικά τέρμα στον «κριτικό διάλογο» με τις ιρανικές αρχές και να εντατικοποιήσει το διάλογο με όλους όσους προωθούν τη μετατροπή του Ιράν σε ένα δημοκρατικό κράτος[semigr ]

4. ζητεί από το Συμβούλιο και τα κράτη μέλη, σε περίπτωση που η Τεχεράνη δεν προβεί στη λήψη θετικών μέτρων, να εξετάσουν τους τρόπους και τα μέσα άσκησης μεγαλύτερων και σταδιακά ισχυρότερων πιέσεων στις αρχές της Τεχεράνης[semigr ]

5. εκφράζει την αλληλεγγύη του προς τα θύματα της τρομοκρατίας του ιρανικού καθεστώτος και την υποστήριξή του προς όλους τους δημοκράτες που αντιτίθενται στο σημερινό καθεστώς του Ιράν και μάχονται για την καθιέρωση πραγματικού δημοκρατικού κράτους[semigr ]

6. επιβεβαιώνει ότι καταδικάζει απερίφραστα την καταδίκη σε θάνατο («φετβά») του κ. Ράσντι και απαιτεί από τις ιρανικές αρχές να δηλώσουν ότι δεν ισχύει[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την ιρανική κυβέρνηση.